ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0934/96 υποβολή: Shaun Spiers (PSE) προς την Επιτροπή (23 Απριλίου 1996)

Θέμα: Πολυετές πρόγραμμα εργασίας για συνεταιρισμούς, αλληλοβοηθητικά ταμεία, ενώσεις και ιδρύματα (CMAF)

Λαμβάνοντας υπόψη τη σημασία των πρωτοβουλιών που περιλαμβάνονται στο πολυετές πρόγραμμα εργασίας για συνεταιρισμούς, αλληλοβοηθητικά ταμεία, ενώσεις και ιδρύματα (1994-96), το οποίο δυστυχώς φαίνεται να έχει παγώσει στο Συμβούλιο Υπουργών, μπορεί η Επιτροπή να επιβεβαιώσει ότι προτίθεται πράγματι να υποβάλει στο Κοινοβούλιο πρόταση για τη συνέχιση του προγράμματος εργασίας; Εάν ναι, πότε;

Απάντηση του κ. Παπουτσή εξ ονόματος της Επιτροπής (29 Μαΐου 1996)

Το πολυετές πρόγραμμα εργασίας (1994-1996) υπέρ των συνεταιρισμών, των ταμείων αλληλασφάλισης, των ενώσεων και των ιδρυμάτων ((ΕΕ C 87 της 24.3.1994. )) εγκρίθηκε από την Επιτροπή στις 16 Φεβρουαρίου 1994. Λόγω των εκλογών του Ιουνίου του 1994, το Κοινοβούλιο ενέκρινε σχετική γνωμοδότηση κατά τη σύνοδο του Μαρτίου 1995, η δε Επιτροπή διαβίβασε στο Συμβούλιο τροποποιημένη πρόταση ((Έγγρ. COM(95) 253 τελικό. )) το Μάιο του 1995. Η εξέταση του εγγράφου στους κόλπους του Συμβουλίου ξεκίνησε το 1995 και συνεχίζεται σήμερα υπό ιταλική προεδρία.

Εν τούτοις, η Επιτροπή μπόρεσε να θέσει σε εφαρμογή τα μέτρα που προβλέπονται βάσει του εν λόγω προγράμματος, χάρη στις πιστώσεις που η αρμόδια για τον προϋπολογισμό αρχή εγγράφει, εδώ και τρία χρόνια, στη γραμμή Β5-321 του προϋπολογισμού (γραμμή του προϋπολογισμού ειδικά για την κοινωνική οικονομία).

Η Επιτροπή αναμένει τα αποτελέσματα της εξέτασης της πρότασής της από το Συμβούλιο. Η ιταλική προεδρία επιθυμεί τη συνέχιση των εργασιών με στόχο την επεξεργασία κοινής θέσης σχετικά με το πρόγραμμα 1994-1996.

Η δράση αυτή θα αποτελεί συνέχεια των δηλώσεων και των πολυάριθμων πρωτοβουλιών που έχει αναλάβει από το 1990 η Επιτροπή υπέρ του εν λόγω τομέα.

Η Επιτροπή έχει υπογραμμίσει επανειλημμένα τη σημασία του τομέα αυτού για τα νέα κοιτάσματα απασχόλησης και την ανάπτυξη της αλληλεγγύης μεταξύ των πολιτών. Η Επιτροπή, συνεπώς, δεν προτίθεται να διακόψει τις ενέργειές της υπέρ των συνεταιρισμών, των ταμείων αλληλασφάλισης, των ενώσεων και των ιδρυμάτων.

Η Επιτροπή γνωρίζει ότι το Κοινοβούλιο, βαδίζοντας στην ίδια κατεύθυνση με τα πλέον αντιπροσωπευτικά κινήματα και την Οικονομική και Κοινωνική Επιτροπή, συγκαταλέγει μεταξύ των προτεραιοτήτων του τη χάραξη πολιτικής υπέρ των συνεταιρισμών, των ταμείων αλληλασφάλισης, των ενώσεων και των ιδρυμάτων.

Η Επιτροπή ζήτησε επανειλημμένα τη γνώμη της Ευρωπαϊκής Συμβουλευτικής Επιτροπής των συνεταιρισμών, των ταμείων αλληλασφάλισης, των ενώσεων και των ιδρυμάτων κατά την επεξεργασία του νέου προγράμματος 1997-2000.
ΓΡΑΠΤΗ ΕΡΩΤΗΣΗ E-1567/96 υποβολή: Luigi Moretti (ELDR) προς την Επιτροπή (24 Iουνίου 1996)

Θέμα: Εκδόσεις που χρηματοδοτούνται με την υποστήριξη της Επιτροπής

Το Ευρωπαϊοκό Κέντρο έρευνας και δράσης κατά του ρατσισμού και του αντισημιτισμού, δημοσίευσε προσφάτως, με την υποστήριξη της Ευρωπαϊκής Επιτροπής και υπό την αιγίδα του Ευρωπαϊκού Κοινοβουλίου, μια μελέτη σχετικά με τους ευρωπαϊκούς εκστρεμισμούς που φέρει τον τίτλο: «Les Extrιmismes de l'Atlantique ΰ l'Oural».

Είναι σε θέση η Επιτροπή να κοινοποιήσει το ακριβές ποσό της οικονομικής ενίσχυσης που χορήγησε;

Είναι δυνατόν να γίνει γνωστός ο ακριβής αριθμός των αντιτύπων που εκδόθηκαν;

Είναι δυνατόν να γίνει γνωστό το πραγματικό κόστος κάθε εκθέσεως που εκπονούν οι εμπειρογνώμονες οι οποίοι απαρτίζουν το επιστημονικό συμβούλιο του Ευρωπαϊκού Κέντρου έρευνας και δράσης κατά του ρατσισμού και του αντισημιτισμού;

Απάντηση του κ. Flynn εξ ονόματος της Επιτροπής (17 Ιουλίου 1996)

Το ευρωπαϊκό κέντρο έρευνας και δράσης για την καταπολέμηση του ρατσισμού και του αντισημιτισμού έλαβε επιδότηση 160.000 γαλλικών φράγκων (24.496 ECU) για το έντυπο που αναφέρει ο κ. βουλευτής και το εξέδωσε σε 2.000 αντίτυπα.

Το κόστος των επιστημονικών εισφορών ανέρχεται σε 12.150 γαλλικά φράγκα, της μετάφρασης σε 67.038 γαλλικά φράγκα και του συντονισμού και της σύνταξης σε 50.000 φράγκα.
ΓΡΑΠΤΗ ΕΡΩΤΗΣΗ E-1450/96 υποβολή: Christine Oddy (PSE) προς την Επιτροπή (12 Iουνίου 1996)

Θέμα: Γυναίκες στο χείλος του γκρεμού - απασχολήσεις των γυναικών και ανασφάλεια κατά την περίοδο της δεκαετίας 1990

Γνωρίζει η Επιτροπή ότι η TUC δημοσίευσε στις 13 Μαρτίου 1996 έγγραφο με τίτλο: «Γυναίκες στο χείλος του γκρεμού - απασχολήσεις των γυναικών και ανασφάλεια κατά την περίοδο της δεκαετίας 1990» στο οποίο τονίζονται οι συνεχιζόμενες μεγαλύτερες αδικίες που αντιμετωπίζουν οι γυναίκες στην αγορά εργασίας;

Τί μέτρα προτίθεται να λάβει η Επιτροπή προκειμένου να εξαλειφθούν από την αγορά εργασίας αυτές οι αδικίες που υφίστανται εις βάρος των γυναικών;

Απάντηση του κ. Flynn εξ ονόματος της Επιτροπής (5 Ιουλίου 1996)

Πράγματι η Επιτροπή έχει λάβει τη δημοσίευση που αναφέρει ο αξιότιμος βουλευτής.

Η απόφαση του Συμβουλίου 95/93/ΕΚ σχετικά με το μεσοπρόθεσμο πρόγραμμα κοινοτικής δράσης για τις ίσες ευκαιρίες ανδρών και γυναικών (1996-2000) ((ΕΕ L 335, 30.12.1995 )) ορίζει ότι ένας από τους στόχους του προγράμματος είναι η προώθηση των ίσων ευκαιριών ανδρών και γυναικών σε μια μεταβαλλόμενη οικονομία, ιδίως στους τομείς της εκπαίδευσης, της επαγγελματικής κατάρτισης και της αγοράς εργασίας.

Μία από τις κύριες αρχές του προγράμματος δράσης είναι η ενσωμάτωση των ίσων ευκαιριών γυναικών και ανδρών σε όλες τις κοινοτικές πολιτικές και ενέργειες. Η ανακοίνωση της Επιτροπής σχετικά με αυτό το θέμα ((COM (96) 67 τελικό )) επιβεβαιώνει τη δέσμευση της Επιτροπής να ενθαρρύνει μέτρα προώθησης της απασχόλησης των γυναικών και βελτίωσης της θέσης τους στην αγορά εργασίας. Επίσης αναφέρει την ένταξη της πολιτικής ίσων ευκαιριών στα διαρθρωτικά ταμεία, τα οποία, μετά τους κανονισμούς ((ΕΕ L 193, 31.07.1993 )) του 1993, περιλαμβάνουν τις ίσες ευκαιρίες μεταξύ των στόχων και ορίζουν την τήρηση της αρχής ίσων ευκαιριών στην εφαρμογή μέτρων που χρηματοδοτούνται από τα διαρθρωτικά ταμεία.

Επίσης η Επιτροπή υπογραμμίζει τη σημασία της ενσωμάτωσης της πολιτικής των ίσων ευκαιριών στην πολιτική της αγοράς εργασίας με στόχο την καταπολέμηση της ανεργίας. Οι ίσες ευκαιρίες στον τομέα της απασχόλησης είναι μία από τις κατευθυντήριες γραμμές που συζητήθηκαν στα Ευρωπαϊκά Συμβούλια του Essen, των Καννών και της Μαδρίτης.
ΓΡΑΠΤΗ ΕΡΩΤΗΣΗ E-1208/96 υποβολή: Pedro Marset Campos (GUE/NGL) προς την Επιτροπή (15 Μαΐου 1996)

Θέμα: Παράρτημα του Ευρωπαϊκού Κολλεγίου στη Μούρθια (Ισπανία)

Θα μπορούσε η Επιτροπή να με πληροφορήσει σε ποιά φάση βρίσκεται το σχέδιο δημιουργίας στη Μούρθια (Ισπανία) ενός παραρτήματος του Ευρωπαϊκού Κολλεγίου της Μπρύζ;

Aπάντηση του κ. Santer εξ ονόματος της Επιτροπής (6 Ιουνίου 1996)

Πρόκειται για ένα ζήτημα που δεν υπάγεται στην αρμοδιότητα της Επιτροπής, αλλά του Ευρωπαϊκού Κολλεγίου.

Το Διοικητικό Συμβούλιο του Ευρωπαϊκού Κολλεγίου έχει λάβει σημείωση του αιτήματος των αρχών της πόλης της Μούρθια. Έχει συμφωνηθεί να εξεταστεί το αίτημα αυτό βάσει αναλυτικής έκθεσης. Η έκθεση αυτή εξακολουθεί να μελετάται και, στο στάδιο αυτό, δεν έχει ακόμη ληφθεί καμιά απόφαση σχετικά.
ΓΡΑΠΤΗ ΕΡΩΤΗΣΗ E-1507/96 υποβολή: Mark Killilea (UPE) προς την Επιτροπή (12 Iουνίου 1996)

Θέμα: Μείωση του αριθμού αντιπροσώπων στο πλαίσιο των επιτροπών επιλογής σχεδίων για το πρόγραμμα MEDIA ΙΙ

Μπορεί η Επιτροπή να επιβεβαιώσει την πληροφορία ότι έχει αποφασίσει να μειώσει τον αριθμό αντιπροσώπων στις ειδικές επιτροπές που έχουν επιλεγεί προκειμένου να προβούν σε αξιολόγηση και υποβολή προτάσεων επί σχεδίων που υποβάλλονται στο πλαίσιο του προγράμματος MEDIA ΙΙ;

Μπορεί η Επιτροπή να δηλώσει επακριβώς γιατί έλαβε αυτή την απόφαση, και τι ευελπιστεί να πετύχει;

Δεν συμφωνεί η Επιτροπή ότι αυτή της η απόφαση, να μειώσει τον αριθμό των αντιπροσώπων σε λιγότερους από τον αριθμό των κρατών μελών, μειώνει τη δυνατότητα ίσης αντιπροσώπευσης σχεδίων από χώρες ή περιοχές με χαμηλή παραγωγική ικανότητα ή από «κλειστές» από γεωγραφική και γλωσσολογική άποψη περιοχές, κάτι που το εν λόγω πρόγραμμα στην πραγματικότητα προσπαθεί να αποφύγει;

Απάντηση του κ. Oreja εξ ονόματος της Επιτροπής (22 Ιουλίου 1996)

Η διατύπωση μείωση του αριθμού των αντιπροσώπων στις επιτροπές επιλογής δεν αποδίδει την πραγματικότητα καθόσον το πρόγραμμα Media II είναι ένα εντελώς νέο πρόγραμμα που δεν λειτουργεί με τον ίδιο τρόπο όπως το Media I. Οι επιτροπές επιλογής αποτελούν ένα νέο χαρακτηριστικό του προγράμματος Media II το οποίο δεν υπήρχε στο πλαίσιο του Media I.

Τα σχέδια, σε πρώτη φάση, θα αξιολογούνται με βάση την επιλεξιμότητα και τα κριτήρια προτεραιότητας του προγράμματος, με θετική διάκριση υπέρ των σχεδίων που υποβάλλονται από αιτούντες προερχόμενους από κράτη μέλη ή περιοχές με περιορισμένες δυνατότητες παραγωγής. Τα σχέδια που κρίνονται επιλέξιμα μετά την πρώτη φάση θα υποβάλονται για εξέταση στις επιτροπές επιλογής. Ο ρόλος και η σύνθεση των επιτροπών αυτών συζητήθηκε με τους εκπροσώπους των κρατών μελών στην επιτροπή Media. Το ήμισυ των εμπειρογνωμόνων της πρώτης επιτροπής επιλογής προερχόταν από κράτη μέλη ή περιοχές με περιορισμένη δυνατότητα παραγωγής.

Τα μέλη των εν λόγω επιτροπών επιλέγονται από καταλόγους που υποβάλλουν τα κράτη μέλη αλλά προσκαλούνται με την ιδιότητα του ανεξαρτήτου εμπειρογνώμονα συγκεκριμένου τομέα και όχι ως αντιπρόσωποι των κρατών μελών ή περιφερειών. Ο ρόλος τους είναι να συμβουλεύουν την Επιτροπή (η οποία είναι υπεύθυνη για την τελική επιλογή των σχεδίων και βοηθείται στο καθήκον αυτό από την επιτροπή Media) και όχι να υπερασπίζονται συγκεκριμένα συμφέροντα του τομέα ή άλλα συμφέροντα.

Η Επιτροπή διαβεβαιώνει ότι οι ειδικές ανάγκες και συμφέροντα των κρατών μελών ή περιφερειών με περιορισμένη δυνατότητα παραγωγής λαμβάνονται συστηματικά υπόψη σύμφωνα με τους απόλυτα σαφείς όρους της οδηγίας του Συμβουλίου περί θεσπίσεως του προγράμματος Media II.
ΓΡΑΠΤΗ ΕΡΩΤΗΣΗ E-1683/96 υποβολή: Jaak Vandemeulebroucke (ARE) προς την Επιτροπή (24 Iουνίου 1996)

Θέμα: Καταλανική γλώσσα

Θα μπορούσα να πληροφορηθώ από την Επιτροπή ποια μέτρα έχουν ληφθεί υπό το φως του ψηφίσματος του Ευρωπαϊκού Κοινοβουλίου με ημερομηνία 11 Δεκεμβρίου 1990, σχετικά με το γλωσσικό καθεστώς στην Κοινότητα και με την καταλανική γλώσσα (Α3-0169/90) ((ΕΕ C 19 της 28.1.1991, σελ. 42)), όσον αφορά:

1. την έκδοση των κειμένων των Συνθηκών στην καταλανική γλώσσα 7

2. τη διάδοση πληροφοριών σχετικά με τα Ευρωπαϊκά όργανα στην καταλανική γλώσσα 7

3. την συγκαταρίθμηση της καταλανικής γλώσσας στα προγράμματα εκμάθησης και τελειοποίησης των ευρωπαϊκών γλωσσών 7

4. τη χρήση της καταλανικής γλώσσας (τόσο στην προφορική όσο και στη γραπτή της μορφή) στις επαφές της Επιτροπής με το κοινό στα γραφεία της στις εν λόγω περιοχές;

Απάντηση του κ. Santer εξ ονόματος της Επιτροπής (5 Αυγούστου 1996)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στην προφορική ερώτησή του Η-557/96 κατά την ώρα των ερωτήσεων της συνόδου του Ιουλίου 1996 ((Συζητήσεις του Κοινοβουλίου, αριθ (7/1996). )) του Κοινοβουλίου.
ΓΡΑΠΤΗ ΕΡΩΤΗΣΗ P-0910/96 υποβολή: Caroline Jackson (PPE) προς την Επιτροπή (11 Απριλίου 1996)

Θέμα: Κλουβιά μοσχαριών

Τί μέτρα προτίθεται να λάβει η Επιτροπή για να συζητηθεί η απαγόρευση της χρήσης κλουβιών για μοσχάρια από 1ης Ιανουαρίου 2008, υπό το πρίσμα των πορισμάτων που εμφαίνονται στην ανακοίνωσή της περί καλών συνθηκών διαβίωσης των μόσχων η οποία αναφέρει, μεταξύ άλλων, ότι η «οι καλές συνθήκες διαβίωσης των μοσχαριών είναι σχεδόν ανύπαρκτες όταν αυτά εκτρέφονται σε μικρά ατομικά κλουβιά όπου δεν τους αρκεί ο χώρος για να απλωθούν, δεν έχουν καμία δυνατότητα επικοινωνίας με τα όμοιά τους ζώα, καμία κλινοστρωμνή και καμία δυνατότητα απασχόλησης;

Δεν νομίζει η Επιτροπή ότι, βάσει της υποχρέωσης της ΕΕ για βελτίωση των συνθηκών διαβίωσης των εκτρεφόμενων ζώων όπως ορίζεται τώρα στη Συνθήκη, πρέπει να ληφθούν μέτρα πριν από το 2008 προκειμένου να καταργηθούν αυτού του είδους τα μικρά ατομικά κλουβιά;

Απάντηση του κ. Fischler εξ ονόματος της Επιτροπής (13 Μαΐου 1996)

Η ανακοίνωση της Επιτροπής προς το Συμβούλιο και το Κοινοβούλιο σχετικά με την καλή διαβίωση των μόσχων στηρίχθηκε σε μία γνώμη της επιστημονικής κτηνιατρικής επιτροπής. Μετά την λήψη της γνώμης αυτής, η Επιτροπή παρουσίασε πρόταση για οδηγία του Συμβουλίου για την τροποποίηση της οδηγίας 91/629/ΕΟΚ για τη θέσπιση των ελάχιστων επιπέδων προστασίας των μόσχων ((ΕΕ C 85, 22.3.1996. )).

Η πρόταση που διαβιβάστηκε στο Κοινοβούλιο στις 9 Φεβρουαρίου 1996 αποσκοπεί στην απαγόρευση της χρήσης στενών ατομικών κλουβιών για την στέγαση των μόσχων για μια μεταβατική περίοδο που επεκτείνεται μέχρι το τέλος του 2007. Η περίοδος αυτή επιλέχθηκε λόγω το ότι η οδηγία 91/629/ΕΟΚ, η οποία ισχύει από την 1η Ιανουαρίου 1994, επιτρέπει την ίδια μεταβατική περίοδο για τις υφιστάμενες εκμεταλλεύσεις προκειμένου να προσαρμοστούν προς τις ισχύοντες κανόνες. Οι κάτοχοι εμεταλλεύσεων που σχεδίασαν τις επενδύσεις τους πάνω στη βάση αυτή, έχουν το θεμιτό δικαίωμα να μπορούν να αποσβέσουν τις επενδύσεις αυτές κατά τη διάρκεια της περιόδου που επιτρεπόταν όταν έκαναν τις επενδύσεις αυτές.

Θα πρέπει να σημειωθεί ότι, εκτός από τις απαιτήσεις για το μέγεθος των μαντρών, η ισχύουσα οδηγία προβλέπει τη λήψη άλλων μέτρων για τη βελτίωση της καλής διαβίωσης των μόσχων. Η Επιτροπή προτείνει επίσης την βελτίωση και ενημέρωση των κρατών αυτών με την εισαγωγή νέων απαιτήσεων, επί παραδείγματι όσον αφορά την επιθεώρηση και τη διατροφή οι οποίες θα εφαρμοστούν αμέσως μόλις τεθούν σε ισχύ.
ΓΡΑΠΤΗ ΕΡΩΤΗΣΗ E-0815/96 υποβολή: Caroline Jackson (PPE) προς την Επιτροπή (3 Απριλίου 1996)

Θέμα: Οδηγία 94/31/ΕΟΚ για τα επικίνδυνα απόβλητα

Στην απάντηση που έδωσε στη γραπτή ερώτησή μου Ε-2415/95 ((ΕΕ C 9 της 15.1.1996, σελ. 41. )) η Επιτροπή δήλωσε ότι μόνον 5 κράτη μέλη (Βέλγιο - Βαλλωνία και περιφέρεια Βρυξελλών - Δανία, Γερμανία, Ολλανδία και Αυστρία) ανταποκρίθηκαν στην απαίτηση της οδηγίας 94/31/ΕΟΚ ((ΕΕ L 168 της 2.7.1994, σελ. 28. ))σύμφωνα με την οποία έπρεπε να ενημερώσουν την Επιτροπή έως τις 27 Ιουνίου για τα μέτρα που έλαβαν σε εθνικό επίπεδο προκειμένου να συμμορφωθούν προς τους όρους της οδηγίας. Στην απάντησή της με ημερομηνία 10 Οκτωβρίου 1995, η Επιτροπή δήλωσε ότι ξεκινάει διαδικασία για παράβαση κατά των κρατών μελών που δεν συμμορφώθηκαν.

Μπορεί να μας πει εάν η διαδικασία αυτή είχε αποτέλεσμα; Ποιά κράτη μέλη εξακολουθούν να αγνοούν τους όρους της οδηγίας; Γιατί η Επιτροπή δεν επικρίνει δημοσίως τις παραβάσεις αυτές για ένα τόσο σοβαρό θέμα;

Απάντηση της κ. Bjerregaard εξ ονόματος της Επιτροπής (22 Μαΐου 1996)

Η διαδικασία επί παραβάσει που αναφέρει η απάντηση στην προαναφερθείσα γραπτή ερώτηση του αξιότιμου κοινοβουλευτικού έχει ξεκινήσει. Βάσει αυτής, στάλθηκαν προειδοποιητικές επιστολές στα κράτη μέλη τα οποία δεν είχαν ανακοινώσει τα εθνικά μέτρα μεταφοράς της οδηγίας 91/689/ΕΟΚ σχετικά με τα επικίνδυνα απόβλητα, όπως αυτή τροποποιήθηκε με την οδηγία 94/31/ΕΚ, εντός της προθεσμίας που θέτει η οδηγία.

Πρόκειται για το Βέλγιο (φλαμανδική περιοχή), τη Δανία, την Ελλάδα, την Ισπανία, τη Γαλλία, την Ιρλανδία, την Ιταλία, το Λουξεμβούργο, την Πορτογαλία και το Ηνωμένο Βασίλειο. Μετά την αποστολή των προειδοποιητικών επιστολών, η Γαλλία κοινοποίησε στην Επιτροπή τα εθνικά μέτρα με τα οποία μεταφέρει μερικώς την οδηγία.

Η Επιτροπή ακολουθεί τον κανόνα να δημοσιεύει τις διαδικασίες επί παραβάσει που δρομολογεί στις περιπτώσεις μη ανακοίνωσης των εθνικών μέτρων εκτέλεσης των οδηγιών. Αυτές οι διαδικασίες δημοσιεύθηκαν στο Δελτίο της Ευρωπαϊκής Ένωσης του Οκτωβρίου 1995 (σημείο 1.8.1) και θα περιληφθούν επίσης στη 13η ετήσια έκθεση για τον έλεγχο της εφαρμογής του κοινοτικού δικαίου, η οποία θα υποβληθεί προσεχώς στο Κοινοβούλιο.
ΓΡΑΠΤΗ ΕΡΩΤΗΣΗ E-1413/96 υποβολή: Νικήτας Κακλαμάνης (UPE) προς την Επιτροπή (6.6.1996)

Θέμα: Πώληση εκκλησίας στην κατεχόμενη Κύπρο

Σύμφωνα με αγγελία σε αγγλόφωνη τουρκοκυπριακή εφημερίδα, οι τουρκοκυπριακές αρχές κατοχής προβαίνουν σε πώληση της εκκλησίας της Παναγίας της Χρυσοτριμυθιώτισσας στο κατεχόμενο τμήμα της Κύπρου.

Δεδομένης της ευρωπαϊκής ευαισθησίας για τέτοιου είδους θέματα προστασίας της πολιτιστικής κληρονομιάς, αλλά και της έλλειψης συγκροτημένης, άμεσης και ισχυρής απάντησης εκ μέρους της Ευρωπαϊκής Ένωσης στις αλλεπάλληλες τουρκικές προκλήσεις σε όλα τα επίπεδα,

ερωτάται η Επιτροπή: σε τί ενέργειες σκοπεύει να προβεί ώστε να συμμορφωθεί ο τουρκικός στρατός κατοχής και οι παράνομες τουρκοκυπριακές αρχές και να σταματήσουν την καταλεηλάτηση του πολιτιστικού πλούτου του νησιού;

Κοινή απάντηση του κ. Van den Broek εξ ονόματος της Επιτροπής στις γραπτές ερωτήσεις E-1413/96 και E-1432/96 (5 Ioylνoy 1996)

Η Επιτροπή δεν έλαβε συγκεκριμένες πληροφορίες σχετικά με το θέμα που ανέφερε το Αξιότιμο Μέλος του Κοινοβουλίου.

Υπενθυμίζει ότι η κοινοτική πολιτική σχετικά με το κυπριακό ζήτημα επιβεβαιώθηκε κατά το τελευταίο Συμβούλιο σύνδεσης με την Κύπρο. Οι διαπραγματεύσεις για την προσχώρηση της Κύπρου στην Ένωση θα αρχίσουν με βάση την πρόταση της Επιτροπής, έξι μήνες μετά την περάτωση της Διακυβερνητικής Διάσκεψης και λαμβανομένων υπόψη των αποτελεσμάτων της. Η Κοινότητα εξέφρασε επίσης την στήριξή της για την πλήρη ρύθμιση του κυπριακού ζητήματος σύμφωνα με τα ψηφίσματα του Συμβουλίου Ασφαλείας των Ηνωμένων Εθνών, με βάση την έννοια μιάς κυπριακής ομοσπονδίας χωρισμένης σε δύο κοινότητες και δύο ζώνες.
ΓΡΑΠΤΗ ΕΡΩΤΗΣΗ E-1717/96 υποβολή: Νικήτας Κακλαμάνης (UPE) προς την Επιτροπή (25 Iουνίου 1996)

Θέμα: Διώξεις εναντίον της ελευθερίας του τύπου στην Κροατία

Είναι γνωστό ότι προϋπόθεση για τη χορήγηση πιστώσεων από το Πρόγραμμα FHARE σε οποιαδήποτε χώρα αποτελεί, εκτός των άλλων, και η ελευθερία του τύπου.

Στην περίπτωση της Κροατίας σημειώνονται συνεχή κρούσματα διώξεως του τύπου όπως τονίζει και το ψήφισμα του Ευρωπαϊκού Κοινοβουλίου της 6ης Ιουνίου 1996 ((Συνοπτικά πρακτικά της 06.06.1996, σελ. 40 )).

Κατόπιν τούτων, ερωτάται η Επιτροπή αν προτίθεται να διακόψει τις πιστώσεις του Προγράμματος PHARE για την Κροατία ή αν θα τις συνεχίσει, παραβαίνοντας τους κανόνες δικαίου που διέπουν την ΕΕ.

Απάντηση του κ. Van den Broek, εξ ονόματος της Επιτροπής (16 Ιουλίου 1996)

Η Επιτροπή πληροφορεί το Αξιότιμο Μέλος του Κοινοβουλίου ότι δεν έχει χορηγηθεί καμμία βοήθεια στην Κροατία.
ΓΡΑΠΤΗ ΕΡΩΤΗΣΗ E-1432/96 υποβολή: Νικήτας Κακλαμάνης (UPE) προς την Επιτροπή (6 Ιουνίου 1996)

Θέμα: Μετατροπή χριστιανικού ναού σε ξενώνα

Σύμφωνα με αγγελία της τουρκοκυπριακής εφημερίδας Cyprus Today, οι παράνομες τουρκοκυπριακές αρχές μετέτρεψαν σε ξενώνα διακοπών το ναό της Παναγίας Ελεούσας Σινά στην κατεχόμενη από τον τουρκικό στρατό περιοχή της Καρπασίας. Ο ναός αυτός είχε κηρυχθεί «εκκλησιαστικός θησαυρός» από το Τμήμα Αρχαιοτήτων της Κυπριακής Δημοκρατίας στις 31.8.1965.

Ερωτάται η Επιτροπή πώς προτίθεται να αντιδράσει και τί κυρώσεις σκοπεύει να επιβάλει ώστε να δοθεί ένα τέλος στις συνεχείς, βάναυσες, προκλητικές και περιφρονητικές ενέργειες του τουρκικού στρατού κατοχής και της επίσημης Τουρκίας.

Κοινή απάντηση του κ. Van den Broek εξ ονόματος της Επιτροπής στις γραπτές ερωτήσεις E-1413/96 και E-1432/96 (5 Ioylνoy 1996)

Η Επιτροπή δεν έλαβε συγκεκριμένες πληροφορίες σχετικά με το θέμα που ανέφερε το Αξιότιμο Μέλος του Κοινοβουλίου.

Υπενθυμίζει ότι η κοινοτική πολιτική σχετικά με το κυπριακό ζήτημα επιβεβαιώθηκε κατά το τελευταίο Συμβούλιο σύνδεσης με την Κύπρο. Οι διαπραγματεύσεις για την προσχώρηση της Κύπρου στην Ένωση θα αρχίσουν με βάση την πρόταση της Επιτροπής, έξι μήνες μετά την περάτωση της Διακυβερνητικής Διάσκεψης και λαμβανομένων υπόψη των αποτελεσμάτων της. Η Κοινότητα εξέφρασε επίσης την στήριξή της για την πλήρη ρύθμιση του κυπριακού ζητήματος σύμφωνα με τα ψηφίσματα του Συμβουλίου Ασφαλείας των Ηνωμένων Εθνών, με βάση την έννοια μιάς κυπριακής ομοσπονδίας χωρισμένης σε δύο κοινότητες και δύο ζώνες.
ΓΡΑΠΤΗ ΕΡΩΤΗΣΗ E-1616/96 υποβολή: Richard Howitt (PSE) προς την Επιτροπή (24 Iουνίου 1996)

Θέμα: Πρόληψη εκδηλώσεως κρίσεως στη Λατινική Αμερική

Στη συμβουλευτική της γνώμη προς το Συμβούλιο θα μπορούσε η Επιτροπή να προσδιορίσει τις περιοχές συγκρούσεως ή δυνατής συγκρούσεως οι οποίες της προκαλούν ανησυχία, όπου είναι επιθυμητή η ανάληψη δράσεως για την πρόληψη εκδηλώσεως κρίσεως στην περιοχή της Λατινικής Αμερικής;

Απάντηση του κ. Marνn εξ ονόματος της Επιτροπής (10 Ιουλίου 1996)

Στις γενικές κατευθύνσεις της συνεργασίας μεταξύ της Κοινότητας και της Λατινικής Αμερικής για την περίοδο 1996-2000, οι οποίες υπεβλήθησαν στο Συμβούλιο και εγκρίθηκαν στις 4 Δεκεμβρίου 1995, η Επιτροπή υπογράμμιζε την αξιοσημείωτη πρόοδο που σημείωσε η Λατινική Αμερική σε πολιτικό και οικονομικό επίπεδο, που αποτελεί αδιαμφισβήτητο παράγοντα σταθερότητας.

Σε πολιτικό επίπεδο, η Επιτροπή σημειώνει ότι το κράτος δικαίου και η παγίωση των δημοκρατικών θεσμών αποτελούν πλέον πραγματικότητα, η οποία προκαλεί την εντατική κινητοποίηση της κοινωνίας των πολιτών. Οι διαμάχες που επί μακρόν συγκλόνιζαν την Κεντρική Αμερική αντικαταστάθηκαν από διαδικασίες ειρήνευσης και κοινωνικής επανένταξης των εκτοπισθέντων, των επαναπατριζομένων και των αποστρατευομένων. Οι κινήσεις περιφερειακής ολοκλήρωσης επαναλαμβάνονται με δύναμη και ρεαλισμό.

Σε οικονομικό επίπεδο, η σαφέστατη βελτίωση μετά από μια μακρά περίοδο ύφεσης και οικονομικής αστάθειας, κατέστησε δυνατή τη δημιουργία ευνοϊκών συνθηκών για την ανάπτυξη και την οικονομική μεγέθυνση. Οι λατινοαμερικανικές οικονομίες προσανατολίζονται επομένως προς την έξοδο από την κρίση, έστω και αν αυτό το νέο κύμα ανάπτυξης περιλαμβάνει και ορισμένα σκοτεινά σημεία, ιδίως σε κοινωνικό επίπεδο.

Παρόλα αυτά, είτε σε πολιτικό είτε σε οικονομικό επίπεδο, πρόσφατα παραδείγματα όπως η σύρραξη μεταξύ του Περού και του Ισημερινού, η κατάσταση στην Παραγουάη και στην Κολομβία ή ακόμη η κρίση του Μεξικού, μαρτυρούν τον εύθραυστο χαρακτήρα των υφιστάμενων διαρθρώσεων και, κατά συνέπεια, την εμμονή των κινδύνων.

Η Επιτροπή, συνειδητοποιώντας τα ανωτέρω, επιθυμεί να παράσχει τη συνδρομή της στη διαδικασία οικονομικής ανάπτυξης και να συμβάλει στην εμβάθυνση των μεταρρυθμίσεων και στον περιορισμό των κινδύνων αστάθειας που απορρέουν από την κοινωνική ένταση, καθιερώνοντας ενισχυμένη συνεργασία. Τέλος, στο πλαίσιο του διαλόγου με τις χώρες της Ομάδας του Ρίο, θεσπίστηκαν «μέτρα για την ενθάρρυνση της αμοιβαίας εμπιστοσύνης και της ασφαλείας».
ΓΡΑΠΤΗ ΕΡΩΤΗΣΗ E-1490/96 υποβολή: Paul Lannoye (V) προς την Επιτροπή (12 Iουνίου 1996)

Θέμα: Απολύμανση του κτηρίου Berlaymont στις Βρυξέλλες

Στο βελγικό τύπο αναφέρθηκαν προσφάτως περιστατικά που προέκυψαν στους χώρους απολύμανσης του Berlaymont στις Βρυξέλλες. Έγινε λόγος, κυρίως, για αποσυμπίεση η οποία προξένησε τον κίνδυνο διαφυγής ινών αμιάντου από το κτίριο.

Μπορεί η Επιτροπή να παρέμβει στις αρμόδιες αρχές με σκοπό να ζητήσει:

1. Να ληφθούν όλα τα μέτρα προφύλαξης προκειμένου να εξασφαλιστεί η ασφάλεια των εργατών και των γειτονικών κατοίκων;

2. Να οριστεί ένας ανεξάρτητος εμπειρογνώμονας, ο οποίος θα είναι επιφορτισμένος με το μόνιμο έλεγχο, του επιπέδου ρύπανσης του αέρα από ίνες αμιάντου, την εκτίμηση του κινδύνου και την πληροφόρηση του κοινού και των ενδιαφερομένων αρχών, σχετικά με τα πορίσματα των εκτιμήσεων αυτών;

Απάντηση του κ. Liikanen εξ ονόματος της Επιτροπής (5 Ιουλίου 1996)

Το Αξιότιμο Μέλος του Κοινοβουλίου γνωρίζει ασφαλώς ότι η Επιτροπή δεν έχει καμιά άμεση αρμοδιότητα όσον αφορά την αφαίρεση του αμιάντου από το κτίριο Berlaymont. Είναι γνωστό ότι υπό την αιγίδα «της ΑΕ Berlaymont 2000» η Rιgie des Bβtiments belge είναι επιφορτισμένη με την εποπτεία και τον έλεγχο του εργοταξίου. Στο πλαίσιο αυτό η Rιgie υποβοηθείται και από τους δικούς της εμπειρογνώμονες, η δε εταιρεία που έχει αναλάβει τις εργασίες είναι επίσης ένα όργανο ελέγχου.

Επιπλέον, το ινστιτούτο των Βρυξελλών για τη διαχείριση του περιβάλλοντος πραγματοποιεί ελέγχους σε περιφερειακό επίπεδο και το υπουργείο εργασίας σε εθνικό επίπεδο.

Η Επιτροπή έχει τους δικούς της συμβούλους οι οποίοι δεν κάνουν οι ίδιοι έλεγχο αλλά συντάσσουν εκθέσεις με βάση τα στοιχεία που λαμβάνουν καθυστερημένα μερικές φορές από τους προαναφερόμενους οργανισμούς.

Όσον αφορά το δεύτερο σημείο, η Επιτροπή γνωρίζει ότι έχει ληφθεί μια πρωτοβουλία προς αυτή την κατεύθυνση από το Βέλγο υπουργό, η οποία αναμένεται ότι θα έχει ως αποτέλεσμα να ενημερωθούν καλύτερα τόσο ο πολιτικός κόσμος όσο και το ευρύτερο κοινό.